بيرطراند راسل

بيرطراند أرثر ويليام راسل (مزيود ف 18 ماي 1872، مات ف 2 فبراير 1970) هوّا فيلسوف، ماطيماتيسيان، ؤ عالم موسوعي بريطاني. لأعمال ديالو كانو سيرتو ف لفلسفة، لماط ؤ لّوجيك، ؤ كان عندهوم تأتير كبير على نضرية د لمجموعات، لّانݣويستيك، دكاء صّطيناعي، صيونص د لإدراك، لانفورماتيك، ؤ بزاف د لفروع د لفلسفة تّحليلية بحال لفلسفة د لماط، لفلسفة د لّوغة، لإيپيستيمولوجيا، ؤ لميطافيزيك. كان راسل أيضا موتقاف عومومي، توارخي، ناقد جتيماعي، ناشط سياسي، ؤ خدا لجايزة د نوبل د لأداب ف 1950.

راسل كيتّعتابر من أعضم لعولاما د لّوجيك ف لقرن 20، ؤ واحد من لمؤسسين ديال لفلسفة تّحليلية، معا فلاسفة خرين بحال ݣوطلوب فريݣي، جورج إدوارد مور، ؤ تلميدو لودڤيك ڤيتݣنشطاين. راسل ؤ مور كانو لقادا د تّورة لفيكرية لبريطانية على لمدراسة لميتالية، ؤ معا لؤستاد ديالو ألفريد نورث وايتهاد، راسل ألّف لكتاب د پرينكيپيا ماطيماتيكا ؤلا لمبادئ د لماط، لي كانت أهم محاولة ل ختيزال لماط كامل ف لقواعد د لّوجيك.

راسل كتب حتا ف مواضيع جتيماعية ؤ سياسية، ؤ كيتقارن بزاف ب ڤولطير، حيت بجوج كانو عندهوم كتابات فلسافية عميقة ؤ ف نفس لوقت كانت عندهوم شعبية كبيرة عند جمهور عريض بسباب لكتابات ديالهوم لي موجّهة ل لعامة. راسل عتابر لحرب لعالمية تّانية ضد ألمانيا نّازية بلي كانت أهون شّرور، ؤ كان ضد دّيكتاتورية سّطالينية، ؤ كان من لموساندين ديال تحياد سّلاح نّووي. راسل بقا ناشط كا موتقاف عومومي حياتو كلها حتا مات على عمر د 97 عام.

 حياتو ؤ لكاريير ديالو 
برطراند راسل تزاد ف 1872، ف ريڤنزكروفت ف تريليك، إقليم مونماوثشر، ف شّرق د ويلز. على عمر د عاماين ماتت ختو ؤ مو، ؤ عاماين مورا داكشي ف 1876 مات بّاه. غادي ياخدو جدّو لورد دجون راسل، لي كان واحد لوقت رائيس د لووزارا ف بريطانيا، باش يتربّا معاه. جدّو غادي يموت حتا هوّا مورا عاماين، ؤ غادي تّكلف جدّاتو ب تّربية ديالو ف لوندريس. ف 1883، برطراند بدا يتعلّم تّسطار من عند خوه فرانك. ف 1890 بدا يقرا ف جامعة ترينيتي كوليدج، ؤ تماك تلاقا ب ؤستادو ألفريد نورث وايتهاد.

ف 1893 خدا ليصونص ديالو ف لماط، ؤ عام مورا داكشي تعيّن أطاشي ديپلوماسي د بريطانيا ف پاري، ؤ تجوج ب أليس پيرصال سميث. ف 1895، بدا كيقرا ف جامعة برلين. ؤ ف 1896 ولّا موحاضير ف مدراسة لندن د لقتيصاد، ؤ دار موحاضرات ف لميريكان ف جامعة دجونز هوپكينز ؤ جامعة برين ماور. ف 1899 بدا كيقري ف ترينيتي كوليدج. ف 1901، ولّا موحاضير ف جامعة كامبريدج، ؤ ف نفس لعام كتاشف لپاراضوكس د راسل. ف 1905 راسل طوّر أهم موساهمة ديالو ف لّانݣويستيك، لي هيّا نّضرية د تّوصيفات.

راسل ترشح تلاتة د لمرات ل لبرلمان نّݣليزي ف 1907، 1922 ؤ 1923 ؤ فشل فيهوم كاملين. طلّق ؤ تجوج شحال من مرة، زار بزاف د لبلدان منها روسيا، شّينوا، جّاپون ؤ ؤسطراليا، ؤ عطا موحاضرات ف جامعات ف فرانسا، نّݣليز ؤ لميريكان. خدا شلا جوايز، منها ميدالية دي مورݣان ف 1932، ميدالية سيلڤيستر ف 1934، جايزة كالينݣا ف 1957، جايزة لقدس ف 1963 ؤ جايزة نوبل د لأداب كا عتيراف ب كتاباتو لمتنوعة ؤ لهامّة لي كاتنتاصر ل لقيام لإنسانية ؤ ل لحرية د لفيكر.

 لأعمال ديالو 
برطراند راسل عندو عشرات د لأعمال منشورين مابين 1896 ؤ 1969، من بينهوم:


















































 مصادر 

 لمزاود 
 لكتوبا د بيرطراند راسل ب ؤديو فابور
 لكتوبا د بيرطراند راسل فابور (تيكست)


تصنيف:زيادة 1872
تصنيف:وفيات 1970
تصنيف:كاتب بريطاني
تصنيف:ماطيماتيسيان
تصنيف:فيلسوف
تصنيف:ناس ربحو جايزة نوبل د لأدب
تصنيف:مقالات فيها مصدر و 3000 بايت